Dovoľte mi predniesť zopár slov ešte predtým ako otvoríme tému siedmeho ročníka a druhého stupňa.

Chceli by sme informovať občanov, aké kroky sme podnikli predtým, ako sme sa skoro jednohlasne rozhodli túto tému otvoriť na neplánovanom zasadnutí.

Ešte predtým, ako sa dostaneme k detailom, dôvod, prečo to riešime práve teraz je pre nás veľmi dôležitý a verím že na ňom sa zhodneme všetci. Bolo by maximálne neprofesionálne a nefér voči rodičom a zamestnancom školy, aby sme túto tému nechali až na jún.

Rodičia a zamestnanci si zaslúžia vedieť čo najskôr, aká bude situácia v septembri. Je pre nás dôležité, že ak sa neodhlasuje siedmy ročník, aby mali všetci dostatok času pripraviť sa na túto zmenu.

Vrátim sa späť ku krokom poslancov:

15ho Februára sme sa stretli poslanci s pani riaditeľkou, pani zástupyňou a pani starostkou na pôde školy. Stretnutie prebehlo veľmi pozitívne, pani riaditeľka nás informovala o škole, vyučovaní a aj veľkých plánoch na rekonštrukciu.

Bolo nám oznámené, že v priebehu pár dní obec obdrží sumu 120 000 eúr na rekonštrukciu strechy, kde pani riaditeľka porozprávala o plánoch nadstavby a vytvorení nových tried. Niekoľkokrát sme upozornili, že daná suma bude asi nepostačujúca, keďže ceny stavebných materiálov sa zvýšili za posledné roky o takmer 100 percent, ďalej poslanci upozornili aj na potrebu rozšírenia vykurovacej sústavy, keďže terajšia by nedokázala utiahnuť tri podlažia.

Pani riaditeľka s pani starostkou nás informovali, že daná suma bude určite postačujúca.

Zároveň sme boli oboznámení, že sa plánuje otvorenie dvoch tried v materskej škole. Že je takisto možnosť získať dotáciu z plánu obnovy v sume 13800 EUR na 10 detí. Pani riaditeľka oznámila, že plánujú žiadať 4 jednotky pre 40 detí v sume 55 000. Táto suma by mala byt schválená do leta tohoto roka. Okrem spomínaných prostriedkov nám bolo oznámené, že každý utorok sa schvaľujú priebežné projekty, kde škola bude žiadať 170 000 na zateplenie školy. Tieto peniaze by boli následne investované po rekonštrukcii strechy.

Okrem toho nás pani riaditeľka informovala, že sa pracuje na už nekoľkokrát spomínanom projekte z plánu obnovy v sume 6 miliónov Eúr.

Čo sa týka školy, boli sme príjemne prekvapení aj vybavením školy, vieme, že škola sa zapája do veľmi veľa projektov a veľa z nich bolo úspešných a vďaka tomu sa získali peniaze na vybavenie školy, technologické a učebné pomôcky, vonkajšie priestory vhodné na výučbu a športové aktivity, za čo sme veľmi vďační a nemôžeme to nespomenúť.

Vzhľadom na tieto informácie, sme sa všetci jednohlasne zhodli na tom, že počkáme do konca marca, kde pani riaditeľka s pani starostkou sľúbili že určite bude 120 000 Eúr na účte. Okrem iného sme sa dohodli, že vzhľadom na plánovanú rozsiahlu rekonštrukciu, by bolo vhodné na určitý čas mať dvojzmennú prevádzku druhého stupňa školy. Pani riaditeľka sľúbila, že získa písomný súhlas rodičov a zamestnancov školy taktiež do konca marca. Okrem toho bolo potrebné získať aj vyjadrenie Ministerstva školstva o dvojzmennej prevádzke, či je to vôbec možné v takomto prípade.

Koncom marca sme na neplánovanom zastupiteľstve pripomínali blížiaci sa termín odovzdania súhlasov a potvrdenia o schválení dotácie.

Žiaľ, aj napriek našim otázkam a pripomienkam sme až do piatku minulého týždňa nedostali žiadne informácie o dotácii na rekonštrukciu strechy, bola pozmenená informácia, že dotácia bude na odstránenie havarijnej situácie, a neustále sme od pani starostky dostávali zmätočné informácie o tom, že peniaze sú schválené, ale keď sme žiadali kópiu žiadosti alebo zmluvy, tak nám bolo oznámené, že zmluva bude až keď pošlú peniaze, a teda do dnešného dňa sme dostali len len kópiu žiadosti, kde nie je vôbec zjavné, kedy bola podaná ani žiadne potvrdenie z podateľne regionálneho úradu, takže ani nevieme, či vôbec bola žiadosť podaná. Okrem iného sme danú žiadosť dostali bez povinných príloh a dozvedeli sme sa, že spoluúčasť obce má byť v sume 20 800 Eúr a už dokonca prebehlo verejné obstarávanie.

Namiesto písomného súhlasu rodičov sme dostali rok starú žiadosť rodičov o dve triedy v MŠ a zachovanie druhého stupňa ZŠ. Zase - žiadosť bez dátumu, dokonca podpísaná aj obyvateľmi obce, ktorí nemajú deti v našej škole, alebo dokonca vôbec nemajú deti.

Pevne veríme, že pochopíte, že takto sa spolupracovať nedá a že takýto spôsob ani zďaleka nie je transparentný. Očakávali sme férové jednanie, úprimnú komunikáciu a namiesto toho sme obdržali po vyše dvoch mesiacoch len čiastočné informácie a nič konkrétne a dokazujúce, že sa priestor čoskoro zväčší a vytvorí sa tak priestor pre druhý stupeň ZŠ a dve triedy materskej školy, ako si teda pred rokom rodičia priali.

Niekoľkokrát sme kontaktovali pani starostku , kde sme aj písomne žiadali zmluvy, potvrdenia, aspoň nejaké dôkazy o tom, že sa niečo deje a plánuje.

Keďže s nami prestali komunikovať, začali sme aj my spoločne investigovať, kde je vlastne problém a prečo sa takéto niečo môže diať. Začali sme pracne študovať zákony, dohľadávať informácie v sieti škôl, preštudovali sme všetky zápisnice obecného zastupiteľstva od roku 2021. A zistili sme nasledovné:

Naša škola je zaradená v sieti škôl ako Základná škola, čo znamená, že je to 9 ročná škola, aj keď nemáme 9 ročníkov.

Minimálny počet detí v takejto škole by mal byť 150. Áno, schvaľujú sa aj výnimky, ale malo by ísť o dočasné výnimky, čiže prognóza by mala byť taká, že sa očakáva takýto počet žiakov v krátkej budúcnosti alebo je ťažko dostupná najbližšia základná škola, čo nie je úplne pravda, čo sa týka Rastislavíc. Jediná výnimka , ktorá bola splnená bolo, že najbližšia škola je vzdialená viac ako 6 km.

Zriadenie takejto školy, respektíve zmena druhu školy musí byť schválená obecným zastupiteľstvom, čo sa v roku 2021 nestalo. K schvaľovaniu je potrebné aj vyjadrenie rady školy na daný zámer, ktorý teda nie je zverejnený na obecnej stránke. Škola bola síce premenovaná v roku 2006, ešte za starostu pána Krausa, ale žiaľ, nepodarilo sa nám zistiť , aký bol dôvod na túto zmenu a čo vtedy nasvedčovalo tomu, že by to mohol byť úspešný krok.

Takže piaty ročník nebol schválený vôbec a šiesty ročník bol schválený s pripomienkou, že musí byť v priebehu školského roka 22-23 vyriešené priestorové zabezpečenie druhého stupňa. A ziaľ, nepodarilo sa ani toto.

V školskom vzdelávacom programe sme nenašli charakteristiku školy, nie je zrejmé, že ide o neplnoorganizovanú školu, keďže nemáme všetky ročníky.

Zároveň treba upozorniť, že podmienkou v Štátnom vzdelávacom programe je aj vytvorenie odborných učební na predmety ako je fyzika, chémia, biológia, technika, čo z priestorového hľadiska v našej škole nebolo a ani nie je možné.

Toto je výsledok niekoľkodňovej prípravy poslancov na toto stretnutie. Chceme upozorniť, že ani zďaleka nám neide o zrušenie Základnej školy, ani jeden poslanec sa nikdy nevyjadril proti škole.

Chceme aby sa vytvorili podmienky pre dve triedy v materskej škole, aby sa mohli prijať všetky zapísané deti z Rastislavíc a aby sa mamičky mohli vrátiť do pracovného života.

Takisto chceme pomôcť, aby naše deti mohli využiť podmienky rodinnej školy prvého stupňa, kde bude dostatok priestoru na rozvoj a realizáciu našich detí , vyhovujúce hygienické podmienky a materiálno technické zabezpečenie.

Keďže druhý stupeň nespĺňa podmienky ani čo sa týka počtu žiakov, ani materiálno technické zapezpečenie, sme toho názoru, že je potrebné zmeniť druh školy na ročníky 1 až 4, snažiť sa získať dostatočný počet žiakov práve v týchto triedach, neustále skvalitňovať vzdelávanie na prvom stupni a postupne vytvárať podmienky na zvýšenie kapacity školy.

Týmto navrhujeme neschváliť siedmy ročník v školskom roku 2023 - 2024 a zároveň žiadame od daného školského roka zmeniť druh školy na ZŠ-roč.I. stupeň, kód 221.

Sme za to, aby sa postupne pokračovalo v plánovaných projektoch na zvýšenie kapacity škôlky, školy, ale aby sa to robilo postupne, podľa zákona a podľa reálnych možností . Chceme spolupracovať, sme tu preto, aby sme pomohli, ale komunikácia musí byť obojstranná a hlavne otvorená a úprimná.

Ďakujem a poprosím poslancov o vyjadrenie alebo pripomienkovanie a následne poprosím pani starostku o otvorenie hlasovania o vytvorení siedmeho ročníka a následne o otvorenie hlasovania o návrhu na zmenu druhu školy na Základnú školu prvý stupeň, kód 221.